Christine Antorini (S), 2009-11-03:
Hos Socialdemokraterne kan vi støtte de ændringer, som ligger her.
Vi ser det som nogle små, men vigtige justeringer af en gymnasiereform, som vi i øvrigt må konstatere har været en stor succes.
Det vil jeg gerne starte med at slå fast, for der har jo ikke været tvivl om, at der blandt forligskredsens partier også har været meget forskellige holdninger – også hos ministeren – til den gymnasiereform, der blev vedtaget tilbage i 2005.
Naturfagene er blevet styrket, der er kommet en større faglig dybde med studieretningerne, og der er kommet bedre muligheder for at sætte fagene i spil i forhold til hinanden med nogle af de nye spændende fag, der er kommet, såsom almen sprogforståelse og almen studieforberedelse.
Alt i alt må man konstatere, at det, man ville med gymnasiet, nemlig i højere grad at have den faglige fordybelse, bedre studieforberedelse til videregående uddannelser og en styrkelse af naturfagene, rent faktisk er sket.
Men det er også klart, at når man laver en stor reform som den her gymnasiereform, vil der være elementer, der skal justeres på, i takt med at man får afprøvet forløbene.
Og de ændringer, som vi skal vedtage her i løbet af den næste tid, er netop nogle justeringer, som afspejler, at forligskredsen har lyttet til de forskellige forslag, der har været til forbedringer og opstramninger, og herunder – vil jeg gerne understrege – været parate til at lytte til hinanden.
Det er jo rigtigt, at der er nogle i forligskredsen, der har ønsket, at det nye fag, der hedder almen studieforberedelse, helt skulle afskaffes; vi var andre, der syntes, at det var et rigtig spændende forsøg på at tænke nyt i forhold til uddannelsen.
Vi synes, at den kritik, der har været af den almene studieforberedelse, af, at det på nogle punkter var blevet for teoretisk, har været rigtig.
Og det, der var det allerstørste problem, var, at der i begyndelsen ikke var vejledning til eleverne, når de skulle arbejde med de her områder.
Men ved at skære faget til, ved at præcisere vejledningerne, ved at få det til at svare til det, der hedder et B-niveau-fag, har vi landet det rigtig fornuftigt.
Det viser jo, at når man har en forligskreds, hvor man faktisk gider at lytte til hinanden og respektere, at der er en forligskreds, der skal lande en løsning, og hvor vi som en del af de store reformer, vi sætter i søen, lytter til den omverden, der er, så kan man faktisk lande noget, der er rigtig fornuftigt.
Det synes jeg er værd at minde om i den tid, der er nu, hvor der er tvivl om, hvordan man bruger forligskredse, for her er det faktisk lykkedes.
Det betyder jo også, at de kritiske røster, der var op til ændringerne og de justeringer, som vi nu skal vedtage, fuldstændig er forstummet, fordi vi har ramt meget præcist i forhold til nogle balancer, sådan at gymnasiereformen med studieretningerne er kommet for at blive.
Det er den, vi vil se de næste år, til stor glæde for de elever, der skal bruge den til at komme i gang med enten en professionsuddannelse eller en universitetsuddannelse efter deres gymnasieforløb.
Vi støtter selvfølgelig i respekt for forliget de forslag, der ligger her, og glæder os til at se reformen fuldt foldet ud til glæde for mange elever fremover.